







Pöördumine, millele on ­oma allkirjad andnud 650 jaanilinlast, saadeti Venemaa presidendile Dmitri Medvedevile ja Eesti presidendile Toomas Hendrik Ilvesele 2. aprillil.









66-aastane linnavolinik Juri Gordejev palub oma kaaslinlaste nimel korraldada rahvahääletus Jaanilinna liitmiseks Eestiga. Siiski parandab ta end kohe: «Mõistame väga hästi, et see ei saa kunagi teoks, kuna keegi ei lubaks meil sellist asja teha.»









2009. aastal kokku tulnud linnavolikogus juhib Gordejev sotsiaalpoliitika komisjoni ning peab korralduslik-õigusliku komisjoni aseesimehe ametit. Esimest korda püüdis ta sellisel moel ametnike omavoli vastu võidelda juba kümme aastat tagasi, kogudes 500 allkirja.









«Meid tõukas sellele sammule regionaalvõimude täielik ükskõiksus kohalike probleemide suhtes,» kirjutab Gordejev. «Siis tahtsime vaid ühte – et võimud meile lõpuks tähelepanu pööraks – ning see sai ka teoks.









Föderaaleelarvest eraldati linnale sadu miljoneid rublasid, kuid kahjuks juhtus see, mis pidigi juhtuma: suurema osa rahast pistsid regionaalvõimud oma taskusse ja meie vajusime taas unustuse hõlma.»







